บริษัท ขนส่ง จำกัด จัดรถโดยสารอำนวยความสะดวกประชาชนเดินทางช่วงวันหยุดเข้าพรรษา ลดค่าตั๋วโดยสาร
บริษัท ขนส่ง จำกัด จัดรถโดยสารอำนวยความสะดวกประชาชนเดินทางช่วงวันหยุดเข้าพรรษา พร้อมเน้นย้ำช่วงฤดูฝน ให้เช็คความพร้อม รถโดยสาร-พนักงานขับรถ ก่อนออกเดินทางทุกครั้งนายจิรศักดิ์ เยาว์วัชสกุล กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยว่า เพื่ออำนวยความสะดวกประชาชนเดินทางในช่วงเทศกาลวันหยุดยาววันอาสาฬหบูชา และวันเข้าพรรษา ระหว่างวันที่ 12-17 กรกฎาคมนี้ บขส. ได้จัดรถโดยสาร (รถ บขส., รถร่วม , รถตู้) รองรับผู้โดยสารที่เดินทางมาใช้บริการ ณ สถานีขนส่งผู้โดยสารกรุงเทพ (จตุจักร , เอกมัย, ถนนบรมราชชนนี) ประมาณวันละ 9,200 เที่ยว ขณะที่ประมาณการว่าจะมีผู้โดยสารเดินทางในช่วงดังกล่าวประมาณวันละ 185,000 – 190,000 คน และเนื่องจากในช่วงนี้เป็นฤดูฝน ได้เน้นย้ำไปยังทุกหน่วยงานที่เกี่ยวข้องทั้งในส่วนกลาง และสถานีเดินรถในส่วนภูมิภาค อำนวยความสะดวก และดูแลความปลอดภัยให้แก่ผู้ใช้บริการ โดยให้มีการตรวจความพร้อมของรถโดยสาร และพนักงานขับรถโดยสารก่อนออกเดินทาง ตั้งแต่ต้นทางถึงปลายทาง รวมทั้งกำชับให้พนักงานขับรถระมัดระวังการขับขี่ และขอความร่วมมือผู้โดยสารคาดเข็มขัดนิรภัยทุกที่นั่ง เพื่อป้องกันอุบัติเหตุที่อาจจะเกิดขึ้นในระหว่างเดินทางด้วยอย่างไรก็ตามเพื่อสนับสนุนการเดินทางโดยรถโดยสารสาธารณะ บขส. ได้จัดโปรโมชั่นพิเศษลดค่าตั๋วโดยสารลงอีก 10 % ให้กับคนไทยที่เดินทางในเดือนกรกฎาคมนี้